**PROIECT**

**HOTĂRÂRE**

**pentru modificarea și completarea Normelor metodologice de aplicare a prevederilor Legii nr. 279/2005 privind ucenicia la locul de muncă,**

**aprobate prin Hotărârea Guvernului nr. 855/2013**

În temeiul art. 108 din Constituţia României, republicată,

Guvernul României adoptă prezenta hotărâre.

**Articol unic** - Normele metodologice de aplicare a prevederilor Legii nr. 279/2005 privind ucenicia la locul de muncă,aprobate prin Hotărârea Guvernului nr. 855/2013 publicată în Monitorul Oficial al României, Partea I, nr. 705 din 18 noiembrie 2013, cu modificările și completările ulterioare, se modifică și se completează după cum urmează:

1. La articolul 8 alineatul (1), litera c) se modifică și va avea următorul cuprins:

 ”c) are experienţă de cel puţin 2 ani în ultimii 5 ani în ocupația, sau după caz, în activitatea pentru care se organizează ucenicia;”

2. După alineatul (2) al articolului 10 se introduce un nou alineat, alin. (3), cu următorul cuprins:

” (3) Planificarea orară a pregătirii teoretice și practice a ucenicilor se stabilește de comun acord între angajator și furnizorul de formare profesională, în funcţie de programul de lucru al angajatorului, cu respectarea particularităţilor specifice ale ucenicilor şi a reglementărilor legale referitoare la sănătatea şi securitatea muncii.”

3. La articolul 18, alineatul (1) se modifică și va avea următorul cuprins:

" (1) Prin sintagma «durata necesară pregătirii teoretice şi practice prin ucenicie la locul de muncă», prevăzută la art. 6 alin. (5) lit. e) din lege, se înţelege durata minimă a programului de formare profesională prin ucenicie la locul de muncă, exprimată în ore pentru pregătirea teoretică şi practică, pe niveluri de calificare, respectiv:

a) 180 de ore pentru nivelul 1 de calificare;

b) 360 de ore pentru nivelul 2 de calificare;

c) 720 de ore pentru nivelul 3 de calificare;

d) 1.080 de ore pentru nivelul 4 de calificare."

4. La articolul 18, alineatul (2) se modifică și va avea următorul cuprins:

”(2) Formarea profesională prin ucenicie la locul de muncă se organizează pe durata contractului de ucenicie, după încetarea perioadei de probă, potrivit planificării menționate la art.10 alin.(3).”

5. La articolul 20, partea introductivă a alineatului (1) se modifică și va avea următorul cuprins:

”(1) Documentele necesare persoanelor prevăzute la art.19 alin.(1) în vederea încheierii contractului de ucenicie sunt:”

6. La art.20 alineatul (1) și alineatul (2), litera f) se modifică și va avea următorul cuprins:

”f) Declarație pe propria răspundere din care să reiasă că în ultimii doi ani nu i-a încetat un alt contract de ucenicie din motive imputabile lui și nu deține acte de calificare/absolvire sau certificate de competențe profesionale, cu recunoaștere națională, în domeniul de activitate pentru care se organizează ucenicia la locul de muncă.”

7. După articolul 20 se introduce un nou articol, articolul 20^1, cu următorul cuprins:

"Art. 20^1

Prin motive imputabile ucenicului, în sensul art. 20 alineatele (1) și (2), litera f), se înțelege:

1. încetarea raportului de muncă în temeiul art. 61 litera a) din Legea nr. 53/2003 Codul muncii, republicată, cu modificările și completările ulterioare;
2. încetarea raportului de muncă prin demisie, conform art.81 alin.(1) din Legea nr. 53/2003, republicată, cu modificările și completările ulterioare.

8. Art. 21 se modifică și va avea următorul cuprins:

”Art.21

(1) Femeile aflate în situaţia prevăzută la art. 7 alin. (3) din lege au toate drepturile şi obligaţiile prevăzute de dispoziţiile Ordonanţei de urgenţă a Guvernului nr. 96/2003 privind protecţia maternităţii la locurile de muncă, aprobată cu modificări şi completări prin Legea nr. 25/2004, cu modificările ulterioare.

(2) În cazul în care contractul de ucenicie nu încetează de drept în perioada suspendării, prin acordul părților, contractul de ucenicie poate fi prelungit conform art.82 alin.(3) coroborat cu art.83 litera h) din Legea nr. 53/2003 - Codul muncii, republicată, cu modificările și completările ulterioare;, în vederea finalizării programului de formare profesională.

(3) În cazul în care în perioada suspendării, contractul de ucenicie încetează respectând prevederile art. 49 alin.(5) din Legea nr. 53/2003, cu modificările și completările ulterioare , furnizorul de formare profesională eliberează o adeverință din care să reiasă numărul orelor de pregătire teoretică și practică efectuate de ucenic în cadrul programului de ucenicie.

(4) Pe baza adeverinței prevăzute la alin. (3), persoana care a avut calitatea de ucenic se poate înregistra la agenţia pentru ocuparea forţei de muncă judeţeană, respectiv a municipiului Bucureşti ca persoană aflată în căutarea unui loc de muncă, unde i se asigură servicii specializate pentru valorificarea orelor de pregătire teoretică si practică efectuate.

((5) Finanțarea din bugetul asigurărilor pentru şomaj de care poate beneficia angajatorul nu se acordă pe perioada suspendării contractului de ucenicie.”

 9. Art. 22 se modifică și va avea următorul cuprins:

 ” Art. 22

 (1) Perioada de probă, prevăzută la art. 9 alin. (2) din lege, la care poate fi supus ucenicul, face parte integrantă din durata pentru care se încheie contractul de ucenicie.

 (2) Perioada de probă nu poate depăşi 30 de zile lucrătoare.

 (3) Persoana selectată în vederea angajării ca ucenic este informată de angajator cu privire la durata perioadei de probă.

 (4) Programul de formare profesională începe după încetarea perioadei de probă.”

10. La articolul 27, alineatul (2) se modifică și va avea următorul cuprins:

”(2) Contractul de prestări servicii de formare profesională, prevăzut la alin. (1), se încheie după finalizarea perioadei de probă.”

11. La articolul 33, alineatul (1) se modifică și va avea următorul cuprins:

”(1) Pentru acordarea sumelor din bugetul asigurărilor pentru şomaj, prevăzute la art. 16 alin. (2) din lege, angajatorul încheie cu agenţia pentru ocuparea forţei de muncă judeţeană, respectiv a municipiului Bucureşti, în termen de 60 de zile lucrătoare de la data expirării perioadei de probă cuprinse în contractul de ucenicie, o convenţie conform modelului prevăzut în anexa nr.5 la norme.

 12. La Anexa nr. 1 la norme, punctul Q.5 se abrogă..

 13. Anexa nr. 5 la norme se modifică și se înlocuiește cu anexa nr.1 la prezenta hotărâre.

**PRIM-MINISTRU**

**Vasilica-Viorica DĂNCILĂ**